苦惻其禮拜日
《苦惻其禮拜日》（匈牙利語：Szomorú Vasárnap，也翻譯做「烏暗其禮拜日」），是匈牙利儂萊素·塞萊什（Rezső Seress）敆1933年發佈其歌曲。

背景 
萊素·塞萊什1899年出生着匈牙利布達佩斯。伊會彈鋼琴，也自家學會了作曲。伊卜想成爲作曲家，就去巴黎去。㑚是講遘了1932年，伊寫其曲，儂蜀題都伓挃。遐前後經濟也儥好，伊其祖國——匈牙利——復罔來罔受法西斯其影響。只価事計鬱伊心裡勢，野伓好受，寫了只題曲。歌詞譴責人類做呆事，祈求上帝可憐現代世界共做呆事其人類。

之後，幾乎所有其音樂出版商都伓乞伊發行。其中蜀隻出版商講：
伓是因為只題曲聽起野苦惻。是因爲者曲其感情野絕望，絕望遘會驚。嚽對底儂都儥好。（It is not that the song is sad, there is a sort of terrible compelling despair about it. I don't think it would do anyone any good to hear a song like that.）
1933年下半年，伊到底是共蜀隻樂商講好，發行了只題曲其樂譜。

1935年，復改配了詩人耶越·剌素羅（László Jávor）寫其詩做歌詞，敆匈牙利錄製發行。遐前後，伊共伊未婚妻佮儥好，分開去。傳講伊囫圇隻儂瘮去，就總款過了兩禮拜。有蜀日，正好是禮拜日，伊頭額起去罔覷天。天𡅏逿雨，伊怨嘆：「只蜀禮拜日，我野苦惻吓！」接下伊野有靈感，此刻寫完只題詩。者詩是寫蜀隻儂大啼，因爲伊中意其儂過後了。伊希望來世兩隻儂有能涯相會。者詩共政治無仂囝干過。歌配了者詩，標題也改做「苦惻其禮拜日」。只蜀版本野出名。之後介有儂改歌詞，也學樣寫愛情。

後首，耶越一直乞講是只題歌其原始作詞者。敆中文世界，耶越寫歌詞其故事，也罔傳罔儥蜀樣，遘尾變做塞萊什失去女朋友，敆「野苦惻其禮拜日」寫出歌詞。

版本 
只題歌原底㑚發行樂譜，題目號𡅏《世界末日》（Vége a Világnak），旋律是C小調，並且配了歌詞。

不過有儂講，只蜀版本其歌詞一直遘二戰乍開始寫，最遲遘1946年乍有版權。

下兩日，歌詞改使詩人耶越·剌素羅其版本。歌曲就敆1935年，使「苦惻其禮拜日」只蜀隻名字，敆匈牙利錄製發行。

1936年，只題歌同時乞山姆·M. 路易（Sam M. Lewis）共達士蒙·卡特（Desmond Carter）改成英語，就總款敆英語世界裡勢也出名了。

1936年，法國儂達米亞（Damia）也唱了只題曲。

遘尾，比莉·荷莉戴（Billie Holiday）敆1941年也使英語翻唱了只題曲。伊其版本第一出名。

傳說 
者曲誕生以後，乞當做「自殺其聖歌」。傳講野価儂聽完，結束了自家其生命。1930年代其新聞紙共總報導了19樁匈牙利共美國其自殺事件。傳講遘尾有157隻匈牙利儂自殺。不過，只価傳說大多數都無證據。《朝日新聞》引用了蜀本1983年敆匈牙利出其書（儥仈書名），講㑚有5隻儂是因爲者曲乍自殺。《朝日新聞》講只本書專門研究者曲共自殺其關係。蜀隻查覈事實其網站號𡅏Snopes，講二戰其時候，納粹滿四世拍，罔拍罔贏。匈牙利野価儂厝𡅏野逼，無乇食，覷儥着希望，遘尾衹好伓活去了。聽歌自殺其傳說，故像是爲𡅏敆講前首其情況其時候避免囇。Snopes故講，無研究會發現者曲共自殺有世乇直接其關係。

1968年，作曲其塞萊什含懊自家喉嚨管有病，自殺去了。者前後離伊寫出者曲已經35年了。共塞萊什會熟其儂講，無聽過塞萊什有女朋友自殺。

故有講廣播電臺都儥讓介播者曲。㑚是講除𡅏BBC，無證據講別其臺儥讓播。BBC仈曾禁止播放比莉·荷莉戴唱其版本，因爲會影響戰爭其士氣。不過器樂其版本會使播。2002年，BBC除唻者禁令。

影響 
只題歌影響了2006年其電影《夢魇迷宮》（The Kovak Box）。電影裡勢蜀隻作家洽著馬略卡島無辦法離開。許所其儂都乞拍了針，微芯片拍遘身體裡勢。若聽遘《苦惻其禮拜日》，就會刣死自家。電影裡勢播其只題歌，由盧西亞·希門尼斯（Lucía Jiménez）唱。

《銃手：愛情故事》（Wristcutters：A Love Story）配其音樂裡勢也有只題歌。萧亞提（Artie Shaw）唱。

2008年，比利時藝術家瑪麗·範·伍茲温克爾（Marieke Van Wuytswinkel）敆伊其作品《自然其早起頭》（A Natural Morning）裡勢使了蜀段《苦惻其禮拜日》其小樣。

2016年，臺灣電影《樓下其房客》改編了只題歌做主題音樂，由波士頓交響樂團演奏。

介看 

 模仿自殺
 《布達佩斯之戀》
 《最後其禮拜日》（To ostatnia niedziela）

參考資料 
音樂